Hygyrchedd Cyfeiryddion Rhaglenni Electronig (EPG)
Adroddiad blynyddol ar welliannau ar gyfer pobl sydd â nam ar eu golwg

Cynnwys 
Adran 
1. Trosolwg
 
1.	Trosolwg
Mae pobl sydd â nam ar eu golwg yn gwylio bron cymaint o deledu â phobl eraill ond maen nhw’n wynebu anawsterau penodol wrth ddefnyddio cyfeiryddion rhaglenni teledu ar y sgrin (a elwir yn gyfeiryddion rhaglenni electronig neu’n EPGs) i gynllunio beth maen nhw eisiau ei wylio. 
O ganlyniad, mae hyn yn cyfyngu’n ddiangen ar yr hyn y gall pobl sydd â nam ar eu golwg ei ddewis, ac fe allant golli’r cyfle i wylio’r rhaglenni y mae’r rhan fwyaf o bobl yn eu cymryd yn ganiataol. 
Mae Deddf Cyfathrebiadau (2003) yn gofyn bod cod EPG Ofcom yn gorfodi darparwyr EPG i gynnwys nodweddion o’r fath yn eu EPGs fel sy’n briodol, er mwyn galluogi pobl ag anableddau sy’n effeithio ar eu golwg neu eu clyw, hyd y gellir, i ddefnyddio’r EPGs at yr un dibenion â phobl heb anableddau o’r fath. 
Dyma ein hadroddiad blynyddol cyntaf yn dilyn y diwygiadau a wnaed i’r Cod EPG ym mis Mehefin 2018. 
Crynodeb o’r adroddiad 
Ar y cyfan, mae ymateb darparwyr i’n datganiad a’r diwygiadau i’r Cod EPG wedi bod yn galonogol.  

O gofio ein bod wedi cyhoeddi ein datganiad ar hygyrchedd EPG ar 29 Mehefin 2018, rydyn ni’n cydnabod nad yw hyn yn rhoi llawer o amser i ni baratoi’r adroddiad hwn (5 mis). 

Yn ôl pob golwg, mae darparwyr yn ystyried nodweddion hygyrchedd ac anghenion defnyddwyr sydd â nam ar eu golwg yn eu gwaith cynllunio, yn eu trafodaethau â chyflenwyr ac yn eu cylchoedd datblygu cynnyrch ehangach.

Rydyn ni’n poeni bod amserlenni ar gyfer datblygu yn rhy amwys mewn rhai achosion ac nid ydym yn siŵr a fydd rhai darparwyr yn gallu dylanwadu ar wneuthurwyr dyfeisiau i gynnwys y nodweddion mwy costus, fel y swyddogaeth testun-i-lais. 

Rydyn ni’n cydnabod y bydd rhai datblygiadau perthnasol yn fasnachol sensitif ond hoffem atgoffa darparwyr y dylai eu hadroddiadau blynyddol, lle bo’n bosibl, gynnwys cynlluniau manwl gan fod yr wybodaeth hon yn werthfawr i ddefnyddwyr.